Document ID: 32009D0899

NÕUKOGU OTSUS,
30. november 2009,
Euroopa Ühenduse ja Mauritiuse Vabariigi vahelise lühiajalise viisa nõudest loobumist käsitleva lepingu sõlmimise kohta
(2009/899/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 62 lõike 2 punkti b alapunkti i koostoimes artikli 300 lõike 2 esimese lõigu esimese lausega ja artikli 300 lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust (1)
ning arvestades järgmist:
(1)
Komisjon on pidanud Euroopa Ühenduse nimel läbirääkimisi Mauritiuse Vabariigiga sõlmitava lühiajalise viisa nõudest loobumist käsitleva lepingu üle (edaspidi „leping”).
(2)
Kooskõlas nõukogu otsusega 2009/480/EÜ (2) kirjutati lepingule ühenduse nimel 28. mail 2009 alla ning seda on sellest kuupäevast alates ajutiselt kohaldatud, eeldusel et leping sõlmitakse hilisemal kuupäeval.
(3)
Leping tuleks heaks kiita.
(4)
Lepinguga luuakse lepingu haldamise ühiskomitee, kes peaks võtma vastu oma töökorra. On asjakohane näha ette lihtsustatud kord ühenduse seisukoha esitamiseks nimetatud töökorra vastuvõtmise kohta.
(5)
Euroopa Liidu lepingule ja Euroopa Ühenduse asutamislepingule lisatud Ühendkuningriigi ja Iirimaa seisukohta käsitleva protokolli artiklite 1 ja 2 kohaselt, ja ilma et see piiraks kõnealuse protokolli artikli 4 kohaldamist, ei osale nimetatud liikmesriigid käesoleva otsuse vastuvõtmisel ning see ei ole nende suhtes siduv ega kohaldatav,
ON TEINUD JÄRGMISE OTSUSE:
Artikkel 1
Ühenduse nimel kiidetakse heaks Euroopa Ühenduse ja Mauritiuse Vabariigi vaheline lühiajalise viisa nõudest loobumist käsitlev leping (3).
Artikkel 2
Nõukogu eesistuja esitab lepingu artikli 8 lõikega 1 ettenähtud teate (4).
Artikkel 3
Ühendust esindab lepingu artikliga 6 moodustatud ekspertide ühiskomitees komisjon, keda abistavad liikmesriikide eksperdid.
Artikkel 4
Komisjon esitab ekspertide ühiskomitees ühenduse seisukoha lepingu artikli 6 lõike 4 kohase töökorra vastuvõtmise kohta pärast konsulteerimist nõukogu määratud erikomiteega.
Artikkel 5
Käesolev otsus avaldatakse Euroopa Liidu Teatajas.
Brüssel, 30. november 2009

Labels: 18
15
5
11